Il-Prim Minsitru Joseph Muscat stqarr li l-problema tat-traffiku qed taffettwa l-ekonomija. F’laqgħa mal-membri tal-Kamra Maltija tal-Kummerċ, l-Intrapriża u l-Industrija, Dr Muscat qal li t-traffiku mhux perċezzjoni, u għaldaqstant se jittieħdu azzjonijiet infrastrutturali bħal fil-Kappara,  fejn iċ-ċimiterju tal-Addolorata u Triq il-Kosta. Huwa qal li l-emfasi fil-budget li jmiss se tkun li tonqos id-dipendenza fuq il-benefiċċji soċjali biex dawk l-aktar li jeħtieġu l-għajnuna jqumu fuq saqajhom. Żied li l-gvern irid jinkoraġixxi l-investiment bi sħubija mal-privat u qal l i għandu  lista ta’ proġetti mingħajr preċedent li jistgħu jsiru b’dan il-mod. Fid-dawl li l-Parlament ilbieraħ approva l-introduzzjoni tat-tielet pillastru tal-pensjonijiet, il-Prim Ministru ddeskriva dan bħala pass il-quddiem kbir għall-pajjiz. Qal iżda li hemm nuqqas ta ftehim mal-Oppożizzjoni dwar il-pass li jmiss, u spjega li l-pajjiż mhux lest għal żieda fin-‘national insurance’. Dr Muscat tenna li f’Marzu li ġej se jorħsu l-kontijiet għan-negozji b’25 fil-mija. Qal li din is sena il-gvern irnexxilu jnaqqas it-taxxi u l-kontijiet għall-familji, waqt li d-deficit huwa inqas minn 3 fil-mija. Żied li din is-sena se jkun anke inqas u mhux għas-spejjeż tal-ekonomija. Il-President tal-Kamra tal Kummerc, David Curmi qal li l-Kunsill Malti għall-Iżvilupp Ekonomiku u Soċjali (l-MCESD) għadu ma rnexxilux jiddiskuti l-kompettività tal-pajjiż. Huwa qal li fis-settur tal-manifattura baqa’ ħafna iżjed xi jsir. Is-Sur Curmi tkellem dwar l ispiża għall-energija u għall-industrija u insista li jeħtieġ li ssir reviżjoni fil-formula kif tinħadem il-COLA, il-mekkaniżmu biex jitkejjel l-għoli tal-ħajja. Huwa qal li s sitwazzjoni fil-Libja kellha impatt fuq in-negozji Maltin, u qal li jeħtieġ li jkun hemm facilità tal-VISA għal ċittadini Libjani. Dwar il-ħinijiet tal-ftuħ għall-ħwienet, is-Sur Curmi qal li  skont il-kamra tal-kummerċ il-Ħadd għandu jkun jum ta’ kummerċ, b’ħinijiet komuni għall-ħwienet kollha. Huwa tkellem ukoll dwar ir-riforma tal-pensjonijiet.